**Z A P I S N I K**

**SA 19. SJEDNICE GRADSKOG VIJEĆA**

**GRADA IVANIĆ-GRADA**

**U Ivanić-Gradu, 26. veljače 2015**.

19. sjednica Gradskog vijeća Grada Ivanić-Grada održana je dana 26. veljače 2015. godine s početkom u 16.00 sati u Spomen domu Alojz Vulinec, Vulinčeva 30, Ivanić-Grad.

Zapisnik vodi Sanja Mladiček - Tajnica - referentica

Prisutni članovi Gradskog vijeća:

Gordana Kanić, Željko Pongrac, Stjepan Klak, Tomislav Cuvaj, Milica Piličić, Sanja Mahovlić Vučinić, Ivica Mračić, Tomislav Kunovec, Maja Holub Injić, Igor Cepetić, Drago Dianek, Ivica Levar, Martin Laškarin, Željko Brezovečki, Ilija Krištić, Krešimir Malec

Odsutan: Boris Kovačić

Ostali prisutni:

1. Javor Bojan Leš – Gradonačelnik Grada Ivanić-Grada,
2. Gordana Brcković - zamjenica Gradonačelnika,
3. Željko Posilović – zamjenik Gradonačelnika,
4. Sandra Abramović –privremena pročelnica Upravnog odjela za lokalnu samoupravu, pravne poslove i društvene djelatnosti,
5. Milivoj Maršić – pročelnik Upravnog odjela za financije, gospodarstvo, komunalne djelatnosti i prostorno planiranje,
6. Laura Voštinić – viša stručna suradnica za poslove Gradskog vijeća i Gradonačelnika,
7. Tomislav Abramović - komunalni redar
8. Mario Mikulić – direktor Komunalnog centra Ivanić-Grad d.o.o.,
9. Nedo Paliska – direktor trgovačkog društva Odvodnja Ivanić-Grad d.o.o.,
10. Sanja Radošević – direktorica trgovačkog društva Ivakop d.o.o.,
11. Vjekoslav Broz – direktor trg. dr. Vodopskrba i odvodnja Ivanić-Grad d.o.o.
12. Ivica Martinek – direktor trgovačkog društva Ivaplin d.o.o.,
13. Obiteljski radio Ivanić d.o.o.,
14. TV Mreža
15. Zoran Ožetski

Predsjednik Gradskog vijeća g. Pongrac – otvorio je sjednicu te konstatirao da je sjednici, od ukupno 17 trenutno prisutno 10 vijećnika što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen zapisnik sa 18. sjednice Gradskog vijeća.

Predsjednik Gradskog vijeća dao je na usvajanje predloženi Dnevni red.

Prije pristupanja glasovanju konstatirano je da je sjednici trenutno prisutno 10 vijećnika.

Gradsko vijeće jednoglasno je usvojilo sljedeći:

D N E V N I R E D

1. Aktualni sat
2. Informacija o problematici prestanka rada pojedinih specijalističkih ordinacija u Domu zdravlja Zagrebačke županije, Ispostava Ivanić-Grad.
3. Razmatranje prijedloga i donošenje Plana rada Gradskog vijeća Grada Ivanić-Grada za 2015. godinu

1. Razmatranje prijedloga i donošenje Odluke o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2014./2015.
2. Razmatranje prijedloga i donošenje Odluke o kapitalnoj pomoći trgovačkom društvu Komunalni centar Ivanić-Grad d.o.o.
3. Razmatranje prijedloga i donošenje Odluke o osnivanju trgovačkog društva s ograničenom odgovornošću u vlasništvu Grada Ivanić-Grada
4. Razmatranje prijedloga i donošenje Odluke o izmjenama Odluke o komunalnoj naknadi
5. Razmatranje prijedloga i donošenje Odluke o proglašenju statusa javnog dobra u općoj uporabi - nerazvrstane ceste
6. Razmatranje prijedloga i donošenje Odluke o načinu i postupcima premještanja, blokiranja i čuvanja nepropisno zaustavljenih i parkiranih vozila na području Grada Ivanić-Grada
7. Razmatranje prijedloga i donošenje Odluke o uvjetima i načinu spaljivanja poljoprivrednog i drugog gorivog otpada biljnog porijekla na otvorenom prostoru u Gradu Ivanić-Gradu
8. Razmatranje prijedloga i donošenje Odluke o izmjeni i dopuni Odluke o prodaji robe izvan prodavaonica na području Grada Ivanić-Grada

 11. Razno

Rad prema utvrđenom Dnevnom redu.

1. **TOČKA**

g. Igor Cepetić - ima dva pitanja za Gradonačelnika. 1. pitanje vezano za Obiteljski radio Ivanić, kakva je situacija, čuo je da jedno dva mjeseca nisu dobili plaću, 2. pitanje je vezano za Sportski centar Zelenjak u kojoj je to fazi, i 3. pitanje je za g. Nedu Palisku: završeni su radovi u Majdekovoj pa ga zanima kada će biti vraćen most u prvobitno stanje, te da li je sve dobro nivelirano jer je primjetio da je iza Kelšinove voda u grabi do pola, a prije Kelšinove je dosta plitko.

Gradonačelnik - danas je bila Skupština Obiteljskog radija. Zaključak je bio da se na mjesto vršioca dužnosti imenuje Radojka Šporer, a javni natječaj za Direktora će ići u idućem tjednu. Vlasnici i suvlasnici su se na neki način obvezali da isplate određena sredstva ispred grada i općina radiju, te će plaće biti vjerojatno sutra isplaćene.

Što se tiče Zelenjaka još je uvijek faza traženja investitora. Za sada nema promjene, a ako bude promjena obavijestit će.

g. Nedo Paliska - navodi da posao još nije gotov, još se moraju montirati betonske glave. S tom ugradbom most će se popraviti. Što se tiče drugog dijela pitanja, vodostaja vode, to je točno jer ima nekih prepreka u djelu koji se odnosi na Hrvatske vode. Od njih i od STSIa koji je svojevremeno stavio tu neke prijelaze iz njemu nepoznatih razloga, imaju obećanja i to bi po njemu trebalo biti gotovo u narednih desetak, maksimalno petnaestak dana.

gđa. Gordana Kanić - prvo pitanje odnosi se na novo napravljeno dječje igralište, može li se šta napraviti da se sanira, veliko je blato i djeca se ne mogu igrati

Za drugo pitanje, zanima ju kakva je situacija u trg. društvu Ivakop, te financijska situacija s Vodoopskrbom i odvodnjom, s obzirom na razdvajanje. Pogotovo ju zanima stanje radova koje je Ivakop nekada izvodio u Križu, s obzirom da je tu bilo nekakvih problema, odnosno prenjeto je to na Vodoopskrbu i odvodnju.

g. Mario Mikulić - u vezi dječjeg igrališta u Centru, napravljeno je po svim EU standardima i propisima, te normama. Blato se pojavljuje na onom djelu gdje je sada trava. To na žalost nemoguće izbjeći. Može dat prijedlog da se tim cijelim terenom ugradi kulir koji je za sada stavljen samo ispred sprava. To nisu znatna financijska sredstva, možda 3-4 000 kuna, po njegovoj slobodnoj procjeni i misli da će Grad imati razumijevanja da Komunalni centar izvrši i te radove.

Osvrnuo bi se na još jednu bitnu stvar, na rasvjetu tog dijela igrališta. Upravo se rade terminski planovi, za proširenje javne rasvjete, pa se planira između ostaloga i tamo ugraditi jednu dodatnu lampu kako bi se moglo igrati i u popodnevnim satima, za ljepšeg vremena.

gđa. Sanja Radošević - referirat će se na Ivakop, nastavno na godišnje financijske izvještaje za 2014. godinu koji su još u tijeku, nisu gotovi, nisu još ni zakonski rokovi za predaju, ali po preporuci revizija o čemu se već govorilo. Velik je problem koji je zatečen u poslovnim knjigama, veliki iznosi neplaćenih potraživanja od kupaca i tu se radi o iznosu koji ulazi u skupinu rizičnih potraživanja, nenaplativih, koji su stariji od 360 dana. Taj iznos se kreće oko 1.200.000 - 1.300.000 kuna, ne zna se još točno, tako da je njena odluka kao odgovorne osobe da će Ivakop zbog tog iznosa morat prikazat gubitak poslovne godine 2014. i taj iznos će se nakon predaje financijskih izvještaja moći pokriti iz zadržane dobiti tako da će Ivakop kraj 2015. godine moći dočekat s pozitivnom nulom. Neće morat prenašat gubitak iz godine u godinu.

Što se tiče ostalih financijskih informacija, Društvo će ostvariti kroz vrijednosti prihoda i rashoda u omjerima 13-14 milijuna za proteklu godinu. Nastavljaju sa zadanim ciljevima redovite naplate potraživanja. Šalju se opomene, opomene pred tužbu, nakon toga idu prijedlozi za ovrhu i to se sve redovito radi da se ne bi došlo do ove situacije s ogromnim potraživanjima. Neka datiraju čak iz 1998 god.

g. Vjekoslav Broz - financijski izvještaji nisu do kraja gotovi. Na kraju godine Vodoopskrba bi trebala ostvariti dobit od otprilike 90 000 kuna, točna cifra će biti poznata kad bude sve gotovo.

Što se tiče radova u Bunjanima, Obedišću i problemima s Općinom Križ: dugovanje Općine Križ postoji. U ovom trenutku to je oko 9 i pol milijuna kuna. Točne podatke može dostaviti i pisanim putem. To je bilo dostavljeno i prije otprilike tri sjednice na zahtjev misli g. Krištića. Radi se na problemu, vrše se pregovori i s Kapitelom kao izvođačem i s Hrv. vodama oko samog sufinanciranja. Za ovu godinu je odobren iznos sufinanciranja za završetak radova od oko 906 000 kuna s čime bi, nada se, završili radovi na kanalizaciji u Bunjanima. Što se tiče plaćanja Općine Križ, tražili su da dostave plan otplate, ali ga još nisu dobili.

g. Željko Brezovečki - prvo se zahvaljuje Gradonačelniku za nadstrešnicu na groblju. Dobio je 19 pitanja za postaviti.

1. pitanje se odnosi na Omladinsku ulicu kod kućnog br. 7 i 11, radi se o nogostupu, prekopan je i nije vraćen u prvobitno stanje. Bio je asfalt, sad je beton, zašto je to tako. Ista stvar je i preko punta Kuma, i u Cundićevoj i Jurinčevoj. Građani pitaju zašto je to tako.

Drugo pitanje se odnosi na oglasne svjetleće panoe: oni ne svijetle, trepere, titraju, žmigaju, ali ne svijetle i ne zna im se vlasništvo. Moli da se to sredi.

Sljedeće pitanje se odnosi na: bio je običaj da se oglasne ploče postavljaju na svjetleće stupove pa jedan dio grada ima te oglasne ploče na stupovima, drugi nema, a jedan dio zakapaju se u samu cestu. Zanima ga da li se to naplaćuje, da li svako pika gdje hoće, najčešće su strgani i porazbacani.

Iz ulice Popovačke, tražili su ga da pita kad će k njima doći asfalt.

Sljedeće pitanje se odnosi na domaće životinje, točnije, na krave. U Posavini šeću krave bez nadzora, rade veliku štetu i uništavaju, kome se obratiti. On je razgovarao tri sata i nije našao nadležne, a krave koje imaju markice na ušima šeću se po parcelama i uništavaju, pa postavlja pitanje Gradonačelniku može li se riješiti taj problem.

Gradonačelnik - predlaže da se na pitanja, gotovo sva, odgovori pisanim putem. Za svjetleće panoe koji ne rade, treba zamijeniti žarulje, to će Komunalni centar, treba to evidentirati. Što se tiče krava, slaže se da je teško doći do informacije tko je odgovoran, a Grad je isto kontaktirao i Ministarstvo i Inspektorate i u konačnici će se morati donijeti odluka na Gradskom vijeću u okviru komunalnih odredbi i ograditi jedan prostor u koji će se takve životinje utjerati, s time da niti na nivou država nije nitko reći što s tim životinjama dalje pogotovo u ovakvim slučajevima gdje je vlasnik nepoznat. U svakom slučaju Grad će odrediti prostor, i taj dio će biti reguliran.

g. Željko Pongrac - na ostala pitanja će se dati odgovor pisanim putem, a što se tiče odbjeglih krava, već je pokrenut postupak Izmjene odluke o komunalnom redu gdje će se obuhvatiti i ova problematika.

g. Krešimir Malec - iskoristit će pravo na 5 vijećničkih pitanja.

Prvo pitanje odnosi se na Županijski centar gospodarenja otpadom. Prošlo je nekoliko datuma, ne zna zašto nisu informirani, a informirani su skupštinari Zagrebačke županije, vezano za prijedlog Ministarstva zaštite okoliša oko proširenja sa županijskog centra gospodarenja otpadom na regionalni centar gospodarenja otpadom koji bi se proširio na Sisačko-Moslavačku županiju i na Grad Zagreb. Govorimo oko preko milijun sto-dvjesto tisuća kuna, o trećini Republike Hrvatske po broju stanovnika. Priča pokrenuta 16.12. od strane Zagrebačke županije, izradom studije koja je preduvjet za apliciranje na fondove EU, a desetak dana prije toga 5.12.2014. Ministarstvo je uputilo Županiji prijedlog da se razmotri mogućnost da se Županijski centar gospodarenja otpadom, koji je definiran i ima isprintano priopćenje za javnost sa stranica Zagrebačke županije, gdje se konstatira da je Tarno taj županijski centar i daje se prijedlog da se to proširi na Grad Zagreb i na dio Sisačko-Moslavačke županije. Skupštinari Zagrebačke županije imali su priliku dobiti informacije, a građani Grada Ivanić-Grada nisu. 5.12., ako se dobro sjeća Proračun je usvajan, ispričava se što nije mogao biti na toj sjednici Gradskog vijeća, dobro se znalo da je to upućeno prema Zagrebačkoj županiji, niti na toj sjednici Gradskog vijeća, a moglo se dobiti informacija i mogli su izraziti svoj stav, tu priliku nisu dobili. Tu priliku su dobili vijećnici u Skupštini Zagrebačke županije iz Zeline, Dugog Sela, Zaprešića, V. Gorice koji su objeručke dali suglasnost za Tarno. Oni su svoj problem riješili. Ima razloge po kojima je Zagrebačka županija odbila taj prijedlog gdje se navodi da Tarno nije regionalni centar, nego županijski. Ne zna da li su predstavanici Grada sudjelovali na jučerašnjoj sjednici Zagrebačke županije, ali ako se sjećaju da je bilo da će doći u Brckovljane pa će kao preko međe smrdjeti i to je bio razlog da vladajuća većina iznjela razlog za Tarno, pa ako su se rukovodili tim razlogom, ovo su još veći novci. Pita Gradonačelnika, zašto nisu dobili informaciju i kako to da prođe već drugo Gradsko vijeće, a da nitko ne informira građane Ivanić-Grada.

Drugo pitanje se odnosi na parking kod naplatnih kućica. Projekt carpooling. Nekoliko ljudi dođu s autom, ostave svoj i sjednu u neki auto, odvezu se, da se smanje troškovi. Blato je, glibovi do koljena. To nije samo zimski period, mjesecima je to tako. Molio bi da se to ekspeditivno riješi.

Vezano za city lightove, Bučijada je bila prvi vikend u 10. mjesecu lani, 5 mjeseci nije skinut plakat. Martinje je bilo 11.11. , još je na city lightu. Ne zna tko je dužan da to riješi, ali to je nemar i aljkavost. Ne košta ništa novaca.

Dalje, dvorana Bregi. Županija je osigurala 800 000 kuna u proračunu, Grad je isto tako osigurao određena sredstva u proračunu, pa ga zanima do kud se došlo. Projektna dokumentacija i građevinska dozvola su ishođeni, kad će krenuti izgradnja jer je imao priliku na stranicama Županije pročitati da sad ide Čička Poljana, Novo Čiče, Samobor dvorana, Bregi se ne spominju.

Gradonačelnik - što se tiče ŽCGOa upoznat je s nacrtom prijedloga. U tom nacrtu je definirano da Tarno ostaje županijski centar za gospodarenje otpadom i tamo se predlaže da se neki dijelovi Sisačko-Moslavačke županije prispoje tom centru. Na taj nacrt prijedloga Grad Ivanić-Grad i Zagrebačka županija su iskazali svoje jedinstveno stajalište koje je identično odlukama Gradskog vijeća Ivanić-Grada koje su već donesene i jasno su se očitovali da ne prihvaćaju takav prijedlog nacrta. Ta se problematika može rješavati samo na temelju zacrtanoga, što je i prihvaćeno na Gradskom vijeću, a to je da ostane u okvirima Zagrebačke županije. Napominje da će se i dalje držati upravo tih dogovorenih stvari, a ako bi bilo novosti, svakako idu na Gradsko vijeće, no prihvatit će samo onu opciju koja prihvaća sve kriterije koji su zatražili, uključujući i vlasništvo i suvlasništvo i sve ono što ide uz to. Grad je dakle na to odgovorio, a koje će biti stajalište HDZa, SDPa, HNSa vjerojatno će biti prijedloga da se o tome razgovara, a kako će dalje to sve ići sigurno je da će Grad biti partner sa Zagrebačkom županijom. Radi se o prijedlogu nacrta na koje je Grad dao svoje primjedbe i opaske, u skladu s Odlukama Gradskog vijeća, na koje se Grad i pozvao i koje je dostavio Ministarstvu.

Što se tiče parkinga kod naplatnih kućica, u proračunu postoji stavka za taj parking, on je u planu sanacije i bit će ove godine saniran i napravljen. To se moglo iščitati iz proračuna. To je investicija koja je u planu.

Što se tiče city lighta, pretpostavlja da ukoliko nije bilo drugih zainteresiranih korisnika, ostalo je tako kako je, da ne bi bilo prazno.

Dvorana u Posavskim Bregima, Grad Ivanić-Grad je osigurao sredstva u iznosu od milijun i pol kuna u ovoj godini i Županija nešto više od 800 000 kuna u svom proračunu. Pripremljeno je sve šta se tiče natječajne dokumentacije. U razgovoru s pročelnikom Štublinom očekuje se da će natječaj za izvođača radova izaći u mjesecu svibnju ili lipnju. Prvobitno je rečeno da će to biti u veljači ili ožujku, međutim zbog nekih tehničkih promjena oko nositelja natječaja je sam natječaj pomaknut na svibanj ili lipanj. Ove godine bi svakako trebali otpočeti radovi.

Napominje da je na Radio Ivaniću u okviru firme gospodarenje otpadom bilo odrađeno 5-6 emisija, otvoreno se razgovaralo, a i on sam je bio gost u jednoj od emisija u kojoj je obavijestio građane da ima nekih kretanja u tom smjeru, dakle nije istina da se o tome nešto šuti ili skriva što se tiče solucije izrade prijedloga nacrta gospodarenja otpadom.

g. Željko Pongrac napominje da će o ovom pitanju uvijek odlučivati Gradsko vijeće Grada Ivanić-Grada i nitko drugi.

g. Krešimir Malec - vezano na izradu ove studije, točno Studija izvodljivosti za uspostavu cjelovitog sustava gospodarenja otpadom. S obzirom, kad ste govorili o vlasništvu, suvlasništvu i tako dalje, upoznati ste da nemamo tamo niti direktora, ne znam da li participiramo tamo u nadzornom odboru, znači, da smo naivno ušli u cijelu priču. Vi kad dajete izraditi neku studiju, dajete parametre, dajete inpute, šta želite, kakvo gospodarenje otpadom. O tome se nije raspravljalo. Dobit će studiju pa će o njoj raspravljati, a ne o uvjetima studije. Koje parametre žele, dati projektni zadatak. Ne zna da li se to napravilo ili nije, ali misli da je i mjesto i vrijeme da o tome raspravlja Gradsko vijeće.

g. Željko Pongrac navodi kako g. Malec nije bio prisutan na zadnjoj sjednici, kolegica Sanja je bila u jednom Centru za gospodarenjem otpada, pa ih je upoznala. ali po njegovom mišljenju je da struka uvijek prva treba reći svoje, a inpute u svakom slučaju lokalna samouprava za provedbu tog plana.

g. Krešimir Malec - navodi da je bio na tom Gradskom vijeću. Moli da se s tim informacijama izlazi na vrijeme.

Gradonačelnik - navodi kao odgovor g. Malecu da je momentalno Studija isplativosti koja je u izradi uz one sve koje su i prije napravljene, dakle ova zadnja koja je u izradi i koju financira Županija, svi parametri su vezani samo za Zagrebačku županiju. Što se tiče nacrta prijedloga, novoga plana gospodarenja otpadom, sa prijedlozima Ministarstva u fazi je izrade nula. Za takvu opciju nema napravljeno apsolutno ništa.

Ukoliko Ministarstvo ili netko drugi želi nama nametnuti nekakvu drugu opciju, za to nema nikakav dokument.

Što se tiče priče Županijske i Grada kao nosioca, određene studije su napravljene, određena bušenja, studija transportnih puteva, sve one su bazirane na bazi Zagrebačke županije i ništa drugo. Svi dokumenti koji su do sada izrađeni i svi koji postoje su napravljeni samo na osnovu Zagrebačke županije. Svaki drugačiji prijedlog od strane Ministarstva je po njegovom vrlo bedast.

g. Krešimir Malec - ne želi nikoga braniti, ali država se rukovodi racionalnošću. ŽCGO znači, 20 komada. Neće, jer to nije isplativo. Sigurno tamo gdje su jedinice lokalne samouprave kao što je naša, gdje je to prihvaćeno, on nije glasao, tamo gdje postoje markice u prostorno planskoj dokumentaciji Grada Ivanić-Grada Županijskom prostornom planu, dakle planu višeg reda, vjeruje da su to potencijalne lokacije za regionalne centre gospodarenja otpadom. I tamo gdje je direktorica bila nije samo za jednu jedinicu, nego vjerojatno je neka šira regija. Tako da on smatra da to nije bedast, nego racionalan prijedlog.

g. Željko Pongrac navodi da će za slijedeću sjednicu Gradskog vijeća staviti tematsku točku Županijski centar gospodarenja otpadom gdje će biti i konkretnija saznanja vezana za ovu materiju.

g. Ilija Krištić - dvoumio se oko postavljanja pitanje jer je na nekoliko sjednica Gradskog vijeća postavio pitanja, ali kao da nije ni postavljao. Podsjeća da je jedno od njegovih pitanja bilo i pitanje o gospodarenju otpadom i očito mu je da nitko nije pročitao novi Plan gospodarenja otpadom otkako je Ministar Zmajlović, u kojem se više ne spominju županijski nego regionalni centri. On je na to i prije upozoravao, čini mu se još u 11 mjesecu, što je sada nebitno. Dakle, država je donijela odluku, a država je ipak država. Kao što je Županija protiv volje donijela odluku da bude centar županijskog otpada u Tarnom, bez obzira što mi nismo tada na to pristali, tako će vjerojatno država silom svoje moći odrediti jednini lokalne samouprave, a na nama je da se borimo hoćemo li to prihvatiti ili ne. On sigurno neće.

Postavio je bio i pitanje čistoće zelenih otoka. Kruže slike zelenih otoka punih smeća i ostaloga. Ono što bi trebao biti ukras Grada nažalost postaje ruglo. To nije ruglo Grada, nego građana. Uloga Grada je da održi tu čistoću u Gradu pa i da se pobrine oko tih zelenih otoka.

Staro pitanje je bilo i o putokazima. Danas imamo jedan jedini ispravni putokaz kad izlazimo s auto ceste piše Bjelovar 49 ili 50 km, a samo 1000 m dalje piše Bjelovar 42 km i onda se ponovo vozimo 6000 metara do Graberja i piše Bjelovar 43 km. Isto tako je u pravcu Zagreba. Nismo uspjeli Hrvatske ceste natjerati da nam te putokaze ili udaljenosti dovedu barem u red ili ako ništa da ih izbriše, odnosno da ne piše kilometraža.

I još jedno ne riješeno pitanje koje je postavio, izlijevanje vode u Cagincu. Još se uvijek preljeva voda kod klesara, to je opasno po promet i može izazvati prometnu nesreću. Nikad to Hrvatske ceste nisu riješile. Oni su radili rekonstrukciju i to je u njihovoj domeni.

I pitanje o Industrijskoj cesti. Oni "protutenkovski", nisu uklonjeni. On se to još kao zamjenik gradonačelnika dogovorio s Croscom da to uklone, pa nisu. Pogledao je na Geoportalu sve čestice su cesta, nijedno nije u vlasništvu Crosca ili Ine. Dakle, nalaze se na javnim površinama, a ne na njihovim.

Jedno pitanje za Gradonačelnika, kraj je veljače, kad će biti donijet Plan javne nabave. Nije donešen, treba ga donijeti.

Gradonačelnik - što se tiče čistoće zelenih otoka navodi da je ugovor na neki način pojačan s tvrtkom koja održava zelene otoke i jasno se navodi koje su njezine obveze i to donosi sobom i sankcije u vidu plaćanja toj tvrtki od strane Grada.

Slaže se da imamo problema s Hrvatskim cestama što se putokaza tiče.

Što se tiče prelijevanja vode zamolit će kolegu Palisku da odgovori.

A što se tiče "protutenkovskih" pokušat će on to izrealizirati i biti uspješniji u tom uklanjanju.

Za Plan javne nabave, problemi su s web stranicom, čim se problemi uklone, ako nije objavljeno, objavit će se i Plan nabave.

g. Nedo Paliska - navodi da je problem u domeni Hrvatskih cesta i oni su dali obećanja da će to staviti u Plan nabave za ovu godinu. Na nama je da ih podsjećamo. Činjenica je da je to njihovo, došlo je do urušavanja, to je sve malo veći zahvat.

g. Ilija Krištić - nije mu bila namjera prozvat g. Palisku jer to nema ništa s njim. To je manjak kod izgradnje državne ceste i treba ih još više stisnuti.

i drugo, zna da gradske stranice nisu radile, od danas rade, ali nije bitna gradska stranica, bitan je Plan.

g. Željko Pongrac - navodi da bez obzira što g. Paliska nije direktno odgovoran, da je na prošlom Vijeću donesena Odluka da se oborinska odvodnja radi i prenosi i u Odvodnji d.o.o. pa on može na većinu tih pitanja odgovoriti.

gđa. Milica Piličić - navodi da nekolicina roditelja čija djeca pohađaju školu nogometa za djecu imaju problem pa se nadaju da će se to riješiti. Novi trener iz Vrbovca, doveo je 6 svojih igrača koji su na plaći i troše se novci iz Škole nogometa za djecu, a istodobno djeci koja žele otići iz kluba jer ih se ne stavlja u igru Predsjednik neda ispisnicu. Roditelji su pitali jer više ne znaju koga da pitaju.

Sljedeće pitanje je vjerojatno za Komunalni centar, asfaltiranje ceste u Graberskom brdu koja se krpa već par godina. Rupa je na rupi pa ju zanima kada će se riješiti odvodnja jer sva ta voda ide preko ceste.

Gradonačelnik - klubovi su organizirani u okviru zajednice sportskih udruga i poslovanje svakog kluba je određeno određenim aktima koje diktiraju savezi i norme koje su na taj način nametnute. Gradonačelnik tu nema ovlasti da ulazi u odluke koje su nekim drugim aktima određene, može samo apelirati da se proba naći rješenje s kojim će biti zadovoljni i roditelji i djeca i zamoliti čelnike klubova i uprave klubova da postupaju prvenstveno po zakonu i u dobroj vjeri prema svima. Grad ingerencije na izdavanje ispisnica sasvim sigurno nema. Pretpostavlja da roditelji imaju mogućnost žalbe po statutu ukoliko im se krše neka prava.

Što se tiče asfaltiranja ceste u Graberskom brdu, da je Plan nabave objavljen znalo bi se da je ta cesta u planu i da će se ona asfaltirati vjerojatno u pola svoje dužine ove godine. Ukupna dužina je tisuću tristo metara, znači cca 700 m će se asfaltirati ove godine.

g. Stjepan Klak - postavio bi pitanje Gradonačelniku o radovima na bivšoj OŠ u Dubrovčaku Lijevom, pa da li je od strane Grada data suglasnost za te radove. Misli da je bivša škola u vlasništvu Grada pa jesu li nekakvi radovi dozvoljeni.

Postavlja i pitanje vage koja je tamo postavljena, a nije stavljena u funkciju već duže od godine dana, pa pita direktora Komunalnog centra kad bi ta vaga mogla biti stavljena u funkciju.

g. Mario MIkulić - što se tiče vage može odgovoriti da je s predstavnicima MO Dubrovčaka Lijevog održali terenski kolegij i sastanak i pola je MO za postaviti vagu, pola nije. Bio je nalog da se vaga postavi, prvo ispod nadstrešnog dijela objekta koji je misli predviđen za rušenje, a onda se od toga odustalo. Pripremne radnje su otpočele, vlasnik ih je upozorio da to nije racionalno postupanje, onda su prebacili to na dvorište iza bivše trgovine gdje je postavljena i zaštitna ograda i tamo je postavljena vaga. Ona je sama po sebi u funkciji, ali trebalo bi je zatiplati. Dobio je usmeni nalog od Predsjednika vijeća za tiplanje, ali mislio je još jednu konzultaciju prije s MO jer to nije šala za napraviti, pa da se vidi jel ta vaga tamo treba. To se može i sutra dogovoriti i idu samo četiri tipla pa je vaga postavljena.

Što se tiče plakata, u dogovoru s gđom Ankicom, direktoricom TZ, ti su plakati ostavljeni da se čim duže reklamira Bučijada jer nema interesa uklanjati, a nema interesa ni za neke druge nove plakate, vjerojatno zbog recesije.

Što se tiče treptajućih svjetala, što je rekao g. Brezovečki, prijavljeno je dosta toga policiji i kad netko iskaže interes da stavi neku svoju reklamu, mi to brže-bolje popravimo. Za tjedan dana su opet ti baneri razbijeni i oštećeni, a s policijom su stalno u kontaktu.

Ista stvar je i s kantama za smeće kod groblja za vikend i kod Gradske uprave, kod Borova, kod crkve, sve je razbacano. Nabavit će još kanti.

I one kante za pseće izmete su razvaljene. I sam Gradonačelnik je ukazao na tu problematiku. Možda bi u suradnji s Ivakopom vidjeli, bi li bilo zgodno da se nabave betonske kante koje nije tako jednostavno razvaliti. To je problem i za održavati i za kupovati.

Gradonačelnik - vezano za staru školu u Dubrovčaku Lijevom, koliko on zna radi se o radovima na plinskoj instalaciji zbog pomicanja peći i time vezanim atestima. Za ostalo nema saznanja, čim nešto sazna, očitovat će se pismeno.

1. **TOČKA**

g. Ilija Krištić - navodi da je HSLS tražio da se ova točka stavi na Dnevni red s obzirom na problematiku koja pogađa sve stanovnike, ne samo Ivanić-Grada, nego i Kloštra i Križa, pa i Sisačko-Moslavačke županije jer su i njihovi stanovnici dolazili u naš Dom zdravlja. Ukidanje specijalističkih ambulanti na području Grada dovelo je do toga da naš Dom zdravlja koji je napravljen osamdesetih i koji je bio ponos grada, danas radi najviše s lječnicima opće prakse i obiteljske medicine. Vrlo malo uputnica, vrlo malo specijalističkih pregleda može se obaviti ovdje, za većinu se nažalost mora putovati u Zagreb. Mi smo kao Županija oštećeni u dva pogleda, jedina smo županija koja nema svoju policijsku upravu, niti svoju bolnicu. Sve druge županije, pa i one koje imaju 60 000 stanovnika kao Velika Gorica, a to je LIčko-Senjska na primjer ili one od 90 000 Požeško-Slavonska, a nisu puno veće ni Međimurska ni Bjelovarsko-Bilogorska, ni Virovitičko-Podravska. Sve one imaju svoje bolnice, sve one imaju svoje policijske uprave, a Zagrebačka županija nema. Podsjeća na probleme s timovima za hitnu medicinu. Smatra da je ova problematika veća od problematike koja je bila s hitnom medicinom. Teško je ljudima iz Prerovca doći u Ivanić, nema javnog prijevoza, a onda ako to ne može obaviti u Ivaniću mora u Zagreb. Do sada se mogao obaviti okulista, sada više niti to. Prijeti opasnost da pored ovih ambulanti koje više ne djeluju u Ivaniću, a to su: ortodontska, internistička, oftamološka, bude ukinuta i pulmološka i čak i radiološka ambulanta, ukoliko ne dođe do nekih zamjena obzirom na moguć odlazak u mirovinu radiologa. Oni su kao stranka dali prijedlog ne samo Gradu Ivanić-Gradu, nego sva 4 grada istočno u Zagrebačkoj županiji. Dugom Selu, Vrbovcu, Sv.Ivanu Zelini i Ivanić-Gradu sa svim općinama. To je velik broj stanovnika, puno veći od onih županija koje je nabrojao. Da barem te specijalističke ambulante postoje u tim gradovima po jedan ili dva dana. Da kardiokirurg dođe jedanput tjedno u Ivanić, jedanput tjedno u Dugo Selo, jedanput tjedno u Sv Ivan Zelinu i Vrbovec, peti dan nek bude gdje god hoće. Na taj način i Županija i gradovi sa svojim proračunima, jer bez obzira na ekonomsku krizu, niti jedan od ovih gradova i općina ne spada u siromašnu zonu, čak neki spadaju i u visokorazvijena područja RH. Nada se da će i u proračunu Zagrebačke županije i u proračunu ova 4 grada doći do nekakve mogućnosti da se iznađu sredstva i da se te ambulante vrate u Ivanić-Grad. Do 90.godine imali smo jedan od najboljih Domova zdravlja, pa i rodilište, naša djeca su ovdje rođena. Boji se kako će se s tim dalje biti, ako se Ministarstvo nastavi tako ponašati. Zahvaljuje Gradonačelniku, Gradskoj upravi i vodstvu Doma zdravlja Ivanić-Grad na pismu i na poduzetom i nada se da će i dalje zajedničkim snagama doći do rješenja.

Gradonačelnik - samo bi nadopunio da je nakon pisma došlo i do sastanka njega kao Gradonačelnika sa zaduženim osobama u MInistarstvu. S njim je bio i ravnatelj Doma zdravlja Ivanić-Grad, g. Milevčić. Koristi priliku da se zahvali i Glasnogovorniku Ministarstva koji je vrlo ekspeditivno dogovorio taj sastanak. Problematika nije samo lokalna, to je na državnoj razini, liječnika specijalista nema i nema ih na tržištu, odlaze van države. Kod nas je bio raspisan natječaj za okulistu na kojega se nitko nije javio. Drugi problem je taj što je Zagrebačka županija u mreži zajedno sa Gradom Zagrebom pa one specijalističke ambulante koje se zatvaraju u Zagrebačkoj županiji manje više sve odlaze u Grad Zagreb. Obećanje postoji da bi se to trebalo riješiti i da je stav Ministarstva da se ipak odvoji iz mreže Zagrebačka županija od Grada Zagreba, ali za sada to nije slučaj. Što se tiče nedostatka specijalizanata, odnosno izobrazbe za specijaliste, to se sad pokušava kompenzirati i izdaju se dozvole za specijalizaciju, međutim specijalizacija traje minimum 3 godine i to je problem koji se ubrzo neće riješiti. Međutim, može se izaći u susret s tim da se produži radni vijek doktora koji imaju uvijete za mirovinu, ali mogu raditi do 70 godina života. Obećano je da će se svi naši zahjevi za produženjem rada uzeti u obzir, to je slučaj radiologa i fizijatra. Mi smo kao Grad i kao Županija ponudili rješenje iznalaženja financijskih sredstava, a to je da se riješi mreža hitne pomoći, da MInistarstvo plati hitnu pomoć u omjeru u kojem se pojavljuje i Grad i Županija, koji se sad krpaju s nekakvih 4 tipa, a to je sad cca 4 milijuna kuna, te da se Grad u takvom slučaju obvezuje da će i dalje izdvajati ta sredstva za zdravstvo i za financiranje dolazaka specijalista. S obzirom da je taj sastanak održan, čekaju se pomaci od strane Ministarstva, opet će priupitati do kuda se došlo, nada se da će u nekoj dobroj vjeri doći do rješenja. Odmah su se prijavili i na pilot projekt financiranja vezan za poslove hendikepirane djece i financiranja ljudi koji rade s takvom djecom, obzirom na naše udruge Mali princ i ostale a tu je i logopedska usluga koju Grad financira i samostalno u iznosu koji obuhvaća preko 200 djece.

Utvrđeno je da je na sjednici Gradskog vijeća prisutno 15 vijećnika.

Predsjednik Gradskog vijeća konstatira da je Informacija o problematici prestanka rada pojedinih specijalističkih ordinacija u Domu zdravlja Zagrebačke županije, Ispostava Ivanić-Grad primljena na znanje.

1. **TOČKA**

gđica Laura Voštinić - obrazložila je Plan rada Gradskog vijeća Grada Ivanić-Grada za 2015. godinu koju su vijećnici dobili u materijalima za sjednicu Gradskog vijeća. Plan je sastavljen na prijedlog Upravnih odjela te sadrži popis zakonskih i statutarnih obveza iz nadležnosti Gradskog vijeća, te popis akata za koje se može sada predvidjeti da će doći u razmatranje. Tijekom godina pojavljivat će se i drugi prijedlozi i ovaj Plan je samo smjernica za rad Upravnim odjelima i Gradskom vijeću.

Prije pristupanja glasovanju utvrđeno je da je sjednici Gradskog vijeća prisutno 16

vijećnika.

Provedenim glasovanjem konstatirano je da je jednoglasno donesena sljedeća

**ODLUKA**

**o donošenju Plana rada Gradskog vijeća Grada Ivanić-Grada za 2015. godinu**

Odluka prileži zapisniku i čin njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

gđa. Maja Holub Injić - izvjestila je o natječaju Grada o dodjeli stipendija učenicima i studentima s područja Grada Ivanić-Grada za školsku/akademsku godinu 2014./2015. Zaprimljeno je 93 prijave, od strane 67 kandidata jer su se neki prijavljivali na oba kriterija. Na osnovu kriterija propisanih u natječaju i uvidom u njihovu dokumentaciju napravljen je prijedlog liste kandidata. Tu listu je razmatrala i potvrdila Komisija za dodjelu stipendija i pred vijećnicima je prijedlog konačne odluke.

Prije pristupanja glasovanju utvrđeno je da je sjednici Gradskog vijeća prisutno 16

vijećnika.

Provedenim glasovanjem konstatirano je da je jednoglasno donesena sljedeća

**ODLUKA**

**o prihvaćanju Konačne liste kandidata i dodjeli stipendija učenicima i studentima s područja Grada Ivanić-Grada za školsku/akademsku godinu 2014./2015**.

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Milivoj Maršić - obrazložio je Odluku o kapitalnoj pomoći trgovačkom društvu Komunalni centar Ivanić-Grad d.o.o. kojom se predlaže odobravanje kapitalne pomoći radi rješavanja problematike poslovanja Društva u iznosu od 630 000 kuna. O razlozima za pomoć bilo je riječ na jednoj od prethodnih sjednica Gradskog vijeća kad je bio izvještaj o poslovanju Komunalnog centra, te da se određene obaveze vuku još iz 2013. godine pa se predlaže ovom Odlukom da se saniraju.

g. Krešimir Malec- upozorio bi na nekoliko stvari što se tiče kapitalne pomoći. Dao si je truda pogledati zakone o proračunu i pravilnik o proračunskom računovodstvu. Osnovna je svrha kapitalne pomoći je plaćanje određene izvršene usluge pogotovo kapitalne investicije. Navodi da u po njemu čudnom dopisu gdje postoji jedna rečenica u kojoj se traži milijun i 800 tisuća kuna, zaslužuje obrazloženje. Postoji i nekoliko tumačenja izvršenja proračuna i zakonske odredbe koje definiraju šta je to kapitalna pomoć. Upozorava Gradonačelnika da je trebao dobit informaciju da kapitalne pomoć tome ne služe. Eventualno za pokriće gubitaka u zadnje 2 godine, a ne za pokrivanje likvidnosti. Nadzorni odbor je to trebao znati. Podsjeća da se tekuća likvidnost pokriva iz drugih izvora, ona se pokriva iz kredita za obrtna sredstva i iz mogućnosti prekoračenja na žiro računu. Upitno je da li je ovo opravdano i utemeljeno na zakonu, a vjeruje da bi to i Pročelnik trebao znati, pa predložit, isto tako i direktor Komunalnog centra. Prošlo je već gotovo 2 godine od izbora i stalno se vraćamo na 2013. , 2012. i on ne vidi da se tu išta konkretno radi u smislu racionalizacije poslovanja. Grad ima otprilike 150 000 kvadrata zelenih površina koje se održavaju. Kad se to pomnoži s 20 lipa, cijena koja se dobije na tržištu, znači da se po jednoj košnji dođe do 30 000 kuna. Da se deset puta kosilo, a nije, to je 300 000 kuna. Održavanje zelenih površina koje su usvojili, pa opet jesenas kad se dalo 600-700 000 kuna i digli na 2 100 000 održavanje zelenih površina. Otišao je trošak jer je zadnja ponuda koja je bila nuđena na javnom natječaju bila milijun sto tisuća kuna. To nisu samo košnje, to su i tarupiranja i živice i sl. Govori se dakle, o neracionalnom vođenju tvrtke, odnosno zašto građani plaćaju uslugu tako puno. Ne govori o saniranju, sanira se iz drugih izvora. Ima informaciju da kad se pretvore ta 2.100.000 kuna to izlazi na nekih 50-60 lipa, ali kad se trgovačko društvo javlja na natječaj onda nudi po 15-16 lipa. Građani plaćaju po nekoliko puta većoj cijeni, a kad se nudi prema van onda je manja cijena. Trgovačka društva nisu napravljena za stvaranje profita. Nula kuna i lagana dobit. Sve šta je više nepotrebna je visina cijene komunalne usluge. Da, sa minimalnim sredstvima s kojima se može zadovoljiti potrebe. Slaže se da su zahtjevi građana i svih ostalih izraženiji, želi se ljepši Ivanić. no ovo nema veze sa ničim. Po njemu nepotrebno, neracionalno, a sad je još i javni natječaj za zapošljavanje još 4 osobe. Podsjeća, Komunalni centar koristi mogućnost Ministarstva zapošljavanja za 2.400,00 kuna, a tu je trošak nula. Tu Komunalni centar nema troška. Opet postavlja pitanje zašto nemamo jeftiniju komunalnu uslugu. Ide se i dalje sa zapošljavanjem i neracionalnim trošenjem. Sve to skupa plaćaju građani Ivanić-Grada. Isto tako, svako trgovačko društvo u javnom sektoru je nelojalna konkurencija privatnom. Kad imate sigurne plaće i ne morate ih tražiti na tržištu. Privatni sektor mora svaku tu kunu zaslužiti. Mi neracionalno upravljanje, bilo prijašnje bilo sadašnje uprave plaćamo iz proračuna. Boji se da Komunalni centar prelazi u tvrtku koja uzima sve više poslova, a ne na način kako bi trebalo i to poslove koji nisu komunalne djelatnosti. Zbog svega toga on će glasati protiv.

g. Mario Mikulić - njemu niti jedna stranka, ni HDZ ni HNS ni SDP niti HSLS s ove pozicije apsolutno ne predstavlja ništa. On misli da su vijećnici tu bez boje, u smislu kad ocjenjuju komunalne tvrtke koje su u vlasništvu ili suvlasništvu Grada. Ispred Komunalnog centra odgovorno tvrdi, kao prvo nije očekivao ali ubuduće hoće, ovakav način iznošenja netočnih podataka, vjeruje da je to nenamjerno. Predugo bi trajalo kad bi htio sve pobrojati, ali evo nikakva tajna nije, svaki dan u bilo koje doba od 7 sati pa do 15 i do 17 sati jer se produlji radni dan zbog računovodstva, koji radi završne račune i raspetljavaju financijski nered. Sugeriralo se Komunalnom centru da se do registrira isključivo zbog korisnika proračuna, a to su Obiteljski radio Ivanić, Odvodnja Ivanić-Grad i od 1.1. Vatrogasna postrojba gdje se na čudan način potrošio ogroman novac i ogromni gubici i sad se točno zna koliko su potraživanja, prije toga je to vodila privatna tvrtka, ali se do tih podataka nije moglo, i Pučko otvoreno učilište u jednoj korektnoj suradnji s ravnateljem. Uzeli su tu obvezu na sebe, težak i odgovoran posao i to proračunsko računovodstvo je specifično jer se radi na tri softvera i potrebno je puno truda i znanja da se to radi. To je to što se tiče ne komunalnih djelatnosti kojima se Komunalni centar bavi. Ne bavi se više ni jednom djelatnosti osim tog proračunskog računovodstva, koja nije komunalna djelatnost, za kojeg se ne može reći da je oduzet privatnim tvrtkama nego prije da su privatne tvrtke nepravedno dobivali prije taj posao, a nije ostao u djelokrugu grada. Što se tiče zapošljavanja odgovorno tvrdi da ni jedan čovjek ne radi, a da nije radio u istom periodu prošlih godina, a to je jedino mjerodavno i kompetentno. Ne može se uspoređivati ljeto i zimu, kada je ljeti zaposleno nešto sezonskih radnika za javne radove. Komunalni centar nije raspisao natječaj za 4 čovjeka, 4 konkretno, koje će plaćati iz vlastitih prihoda. Aplicirali su na Hrvatski zavod za zapošljavanje, što je njihovo pravo i obaveza, a oni su dužni po planu i programu koji im je HZZ prezentirao, dužni su imati onoliki broj dana koji oni nude da će sufinancirati isto toliko na svom trošku držati. Dakle, ako zaposle 4 čovjeka na 6 mjeseci, 3 mjeseci je HZZ dužan plaćati za javne radove kao što rade i sve druge jedinice lokalne samouprave i nije iznimka Ivanić-Grad, a druga 3 mjeseca to ide na trošak Komunalnog centra.

Što se tiče dimnjačara, njih nema 4 ima ih 3. Stjecajem okolnosti, racionalizirali su troškove i naučili su se, uredno plaćaju poreze, obveze i sva davanja prema državi.

On ne zna šta su to oni uzeli privatnicima, koje poslove, da li onim privatnicima koji kose možda i za deset lipa, ali da li plaćaju sve svoje obaveze. Košnja je samo deseti dio aktivnosti s kojima se bavi Komunalni centar. Prije nije bilo razumijevanja za Komunalni centar i za hladni pogon. Sve je bilo fakturirano na mjesto troška Komunalni centar, a ne po sektorima. Od grobnih naknada, npr, ne može se isplaćivati plaće radnicima. Rečeno je da kapitalna pomoć ne može ići za sanaciju gubitka. Oni su zatražili pomoć jer dobavljači traže svoj novac svaki dan i to je teško i nada se da će sa 26.2. nakon ove odluke moći podmiriti veći dio dobavljačima. Uprava je donijela račun dobiti i gubitka i dali su to u priopćenju, tada nije čitao, ali samo Poduzeću za ceste iz Bjelovara su bili dužni 890 000 kuna. Bilo je prikazano 719, ali račun iz 2013. knjiženi u 2014. Ne spominje 2012., 2011., ili 2010. kad je osnovan Komunalni centar. Ne zna zašto bi trebalo smetati da se kaže šta je bilo prije samo godine dana. Nikoga ne krivi. Komunalni centar imao je proračun i nosio se s time kako se mogao. Možda se moglo racionalnije postupati. Stanje nepodmirenih obveza prema dobavljačima te za PDV krajem 2013. je 5.129.192 kune i 38 lipa, a potraživanja od kupaca su bila 2.616.504,91 kuna, dakle obveze su za 2.512.687,47 kuna veće od potraživanja, te su prenesene u 2014. Gubici su uzrokovani i poplavama, pa i Hrvatski zavod za zapošljavanje nije ispoštovao i nije sufinancirao 205.000 kuna nije se naplatio za sezonske radnike u 2013. Dogodile su se i neke havarije na pročistaču, u basnoslovnim iznosima cca 120 000 kuna. Komunalni centar nije dobivao sredstva da si kupuje osnovna sredstva kosilice, automobile, traktore, ralice, freze nego isključivo sve iz vlastitih prihoda je financirao. Rata financijskog lizinga je 26.500 kuna cca. Sve šta je kupljeno, ima svoju svrhu. Nije mu jasno kako je Komunalni centar skup kad ima isti broj zaposlenih kao i prije. Jedan čovjek je zaposlen za cijeli teren Sportski park Zelenjak i oni tu ne mogu ništa nego održavat, što su i objavili. Održavaju i staze i trgove, nije to samo košnja, čisti se...ovo apsolutno nije ništa novo.

Znači ne zapošljavaju nove ljude nego su preko HZZa aplicirali. U srijedu će doći iz HZZa 50 ljudi, još 50 ih se sigurno neće odazvati, a kad saznaju pod kojim uvjetima trebaju raditi neće ih ostati možda desetak. Odabrat će i vidjet će koga će primiti. Možda će imati prednost onaj tko ima položenu zaštitu na radu, rukovatelj alata, strojeva, kosilica i tko će uopće htjet kosit na plus 40.

g. Ilija Krištić - kao član Odbora za proračun i financije glasao je za i obrazložit će. Slaže se da je dopis trebao biti opširniji, ali važno je da se zna zašto se to događa. Navest će dvije činjenice koje bi odmah opravdale, a to je izgradnja kanalizacije u Poljani donjoj, nogostupa i svega ostaloga gdje je bilo planirano sufinanciranje Hrvatskih voda skoro u 100% iznosu, na kraju se izjalovilo. Nije bilo financiranja ni nogostupa, ni plinovoda, a ni dijela izgradnje kanalizacije gdje nije bila pravomoćna građevna dozvola. On tu vidi manji problem jer je Grad trebao uskočit tada i dati za to određene novce i da se to u potpunosti izvrši. Međutim, ima još činjenica koje to opravdavaju. Ta imovina je tu i za tu imovinu se isplaćuje ova tranža od 630 000 kuna, koja je opravdana. Isto tako i Komunalni centar je i za vrijeme njegovog mandata pokupovao strojeve i možda se previše zadužio, s njihovim odobrenjem. Nije Jurak ništa kupio šta mu gradonačelnik nije odobrio, isto kako i sad ne kupuje direktor bez odobrenja. On je za to da Komunalni centar obavlja sve poslove koje može. Dakle, ne samo komunalne radove, nego i sitne popravke na domovima. To što je rečeno da rade obračune plaća za proračunske korisnike, to je u redu, on bi radije da to radi Grad zato što imamo riznicu. Ali i ovo je dobro. Neće se odlijevati 170 000 kuna od vatrogasne postrojbe nekom drugom tko će im vršiti obračune, nego će ipak ostati to u gradu, u gradskom poduzeću. Pitali su Pročelnika ono osnovno, da - za to imaju osigurana sredstva, da - zahtjev je opravdan i time se Odbor vodio. On će i danas glasati za dodjelu pomoći, a pogotovo zato što je ono u 100 % vlasništvu Grada Ivanića.

g. Milivoj Maršić - s obzirom da je rečeno da se radi o nečemu nezakonitom, on bi rekao par riječi. To je g. Malec i spomenuo. Čl.54 Pravilnik o proračunskom računovodstvu i proračunskom planu u točki 4. kaže: U kapitalne pomoći klasificiraju se prijenosi nefinancijske imovine ili sredstava za financiranje troškova nefinancijske imovine trgovačkim društvima, za pokriće ukupnog gubitka koji se stvarao tijekom dvije ili više godina i za otpisivanje duga na temelju dogovora (ugovora) s dužnikom.

Dakle, tako se definira. Poduzeće je ostvarilo gubitak za 2013. od milijun 100 i nešto tisuća kuna, a gubitak je rezultat manjka prihoda nad rashodima. Manjak primitka nad izdacima što rezultira problemima s likvidnošću, s plaćanjem računa. Taj dio se može premostiti kreditom, no najčešće onaj koji ima gubitak je kreditno nesposoban. Nije lako riješit taj problem kod takvih poduzeća. Tako da ta Odluka ima zakonsku osnovanost, o drugim aspektima je rekao direktor, a slaže se i da je to trebalo jasnije napisati. Sve potrebne papire će prirediti, a ovo će izrealizirati da se poveća temeljni kapital društva. Društvo ima temeljni kapital misli 20 000 kuna kada je osnovano, a s tom Odlukom će se povećati za 630 000 upisom u Sudski registar.

g. Krešimir Malec - uzima u obzir sve šta je direktor Komunalnog centra rekao, on samo ponavlja građanima Ivanić-Grada. Usluga koja je koštala milijun i sto, sada košta dva milijuna sto tisuća kuna. Tu je kraj priče. To plaćaju porezni obveznici ovog grada. Ni Grad ni Gradonačelnik, nego građani. Treba tu uslugu staviti na raspravu da ju se učini jeftinijom i vidjet šta je racionalnije i šta je bolje. On zna šta direktor radi, bori se i sve to skupa, ali da li to ide u dobrom smjeru je njegova konstatacija. Troše se novci proračuna, troše se novci građana Ivanić-Grada.

g. Željko Pongrac - napominje da će vrlo brzo građani Ivanić-Grada imati potpunu informaciju o svim potrošenim sredstvima koja su izašla iz Proračuna. U pripremi je pamflet gdje će biti sve transparentno.

Gradonačelnik - napominje da s njegove pozicije i njegovim saznanjima nastali problemi koji se saniraju i može se raspravljat i o onih 600 000 i o onih 700. Slaže se, poslovanje treba biti transparentno, ali prvenstveno se radi na tome da se radi na konsolidaciji tvrtki od Ivaplina pa i Komunalnog centra na dalje. Ta će konsolidacija kad se ostvari, nada se da će završni račun ove godine Komunalnog centra pokazati pozitivne pomake i nada se da će u idućoj godini biti konsolidirano do kraja i treba razmišljati o spajanju nekih tvrtki u racionalizaciji. Dugoročno gledano to je u planu. On zna da Komunalni centar s istim brojem ljudi i s povećanom djelatnošću ostvaruje veće prihode, rashodi su u konačnici manji, dugovanja će se smanjivati i u konačnici ćemo imati konsolidiranu tvrtku. Pošto se spominje i tvrtka Odvodnja, potaknut je reći da su imali danas priliku vidjeti dugovanje od devet i pol milijuna Vodovoda i odvodnje i to će biti razlog oko toga koliko imamo komunalnih tvrtki i zašto. Problematika je kompleksna. Svaka komunalna tvrtka ima svoju: trinaest i pol milijuna Ivaplina, devet i pol milijuna duga Vodovoda i odvodnje i dva i pol milijuna duga Komunalnog centra su dovoljno veliki razlozi da se tome pristupa ozbiljno i tako se i postupa. Malo po malo i sve će to doći na svoje mjesto.

g. Stjepan Klak - misli da kad se dobivaju izvještaji, trebaju se dobiti neki brojevi, da se zna u kojim gabaritima se oni kreću. Obveze Komunalnog centra na dan 24.2. su 2.193.000 kuna, potraživanja spram Grada su 739,000 ostali 279 000, kad obveze minus potraživanja, dobijemo cifru od 1.249.000 kuna. Kad dajemo pomoć od 600 000 kuna, ostat će još za sanaciju obveza 650 000 kuna, točnije 649 000 kuna. Pitao bi direktora Komunalnog centra da li smatra da do kraja godine to može približiti što je moguće više nuli. Misli da je to bitno, jer ako on vidi neku perspektivu, treba se pomoći. Cilj je nula, nije cilj dobiti, nego smanjiti potraživanja. Njega zanimaju obveze, točne cifre i specifikacije iz 2013. godine koji su u 2014. došle na naplatu, makar pisanim putem.

g. Mario Mikulić - računovodstvo mu inače nije blisko, ali naučio je nešto. U računovodstvenom smislu je normalno govoriti da je nešto iz prošlog razdoblja. Radile su se investicije i radovi gdje je nositelj bio Komunalni centar. Budući je poznato da je Ivaplin bila u blokadi, nijedna investicija ne bi bila obavljena. Upravo zato je Komunalni centar preuzeo sve obveze i garancije da će ti poslovi biti ugovoreni, obavljeni, naplaćeni i plaćeni prema dobavljačima. Tu se nije naplaćivao angažman Komunalnog centra, nego je čak na svoj trošak objavljivao javne natječaje, trošilo se gorivo, mobiteli, veći broj ljudi. I onda su se računi iz 2013. knjižili u 2014. upravo radi tih rezultata gdje se nastoji prikazati dobit ili dobitak, što je apsolutno legalno. Vjerojatno se računalo da će se to sve u 2014. stabilizirati i podmirit obveze, tako da je dobit za 2013. g. prikazano otprilike za 21 000, a realno da se sve knjižilo u 2013. potraživanja i obveze bio bi minus od 430 000 kuna. Opet ponavlja, Poduzeće za ceste iz Bjelovara npr. proknjiženi saldo na 31.12. je 719 981 kuna, a računi iz 2013. knjiženi u 2014., znači prihod je ostvaren u 2013. ali je trošak prebačen u 2014. je 170 000 kuna. Kapitalna pomoć je dobrodošla Komunalnom centru. Ponovit će još jednom, sa istim brojem ljudi, sa nešto manjim financijskim sredstvima u 6 mjeseci, dug prema dobavljačima s 2.500 000 smanjio se cca 1 800 000 kuna. Ako to nije dobar put onda ne zna koji je. Bit će u plusu ove godine, neće biti minusa i to je pokazatelj da se ide izlasku iz krize. Ovaj svjež novac 630 000 će odmah biti za dobavljače, a onaj minimum što su uložili za osnovna sredstva jer bez osnovnih sredstava je nemoguće raditi. Namjeravaju kupiti platformu za javnu rasvjetu, da poboljšaju svoju uslugu, pita se koje će onda biti konatacije. Nada se pozitivnima. Nije svaki trošak gubitak, neki vode prema prosperitetu tvrtke, ako se pametno troše. Nada se da je objasnio, sveukupno je prebačeno cca 436 000 kuna, a za detalje njegovo računovodstvo je na raspolaganju.

Prije pristupanja glasovanju utvrđeno je da je sjednici Gradskog vijeća prisutno 14

vijećnika.

Provedenim glasovanjem konstatirano je da je jednoglasno donesena sljedeća

**ODLUKA**

**o kapitalnoj pomoći trgovačkom društvu Komunalni centar Ivanić-Grad d.o.o.**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

gđica. Laura Voštinić - izvijestila je o razlozima osnivanja lokalne razvojne agencije. Društvo se osniva sa ciljem unapređenja provođenja i koordiniranja razvojnih aktivnosti na području grada, te zbog rastuće potrebe pripreme projekata prema fondovima EU, te prema Županijskim i nacionalnim fondovima. To je ujedno osnovna djelatnost društva. Prijedlog odluke rađen je u suradnji s Javnim bilježnikom, kod kojeg će se provoditi daljnji postupci vezani uz osnivanje društva, te dati Izjava o osnivanju društva. Također, predmet poslovanja usklađen je s nacionalnom klasifikacijom djelatnosti.

g. Ilija Krištić - on je svakako za osnivanje, prije svega zbog onih djelatnosti u kojima će oslonjeni na državu i Europske fondove. Priprema fondova, priprema projekata, pisanje dokumentacije i drugo šta je potrebno za apliciranje. Međutim, u pripremnim materijalima pod djelatnošću je izostavljeno "aplikacije prema Europskim fondovima", pretpostavlja da je greška ili da je u registru.

g. Željko Pongrac - sugestija je na mjestu, upravo zato su to i na Odboru provjerili i to je u registru.

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je jednoglasno donesena sljedeća

**ODLUKA**

**o osnivanju trgovačkog društva s ograničenom odgovornošću u vlasništvu Grada Ivanić-Grada**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Milivoj Maršić - radi se o članku 13. postojeće Odluke koji se mijenja. U tom čl 13. se utvrđuje za svako pojedino naselje ovisno o položaju i za svaku zonu u naselju. Definiraju se kriteriji kojim će se izračunavati komunalna naknada. Koeficijent zone.

na području grada postoji 6 zona. Najviši koeficijent je 1, a elementi kojima se utvrđuju bodovi razvrstavanja u zone su sljedeći: tvrdi kameni put 1 bod, asfaltirana cesta širine do 3,5 m 2 boda, asfaltna cesta do 5,5 m 4 boda, asfaltna cesta širine više od 5,5 m 6 bodova, nogostup 2 boda, priključak električne energije 1 bod, javna rasvjeta 1 bod, ulična kanalizacija 4 boda, ulični vodovod 3 boda, ulični plinovod 2 boda i telekomunikacijska mreža 1 bod. To je ukupno 20 bodova. Prva zona je 19-20 bodova i koeficijent zone je 1. Druga zona je 17-18 bodova, koeficijent je 0,9. Treća zona 14-16 bodova koeficijent 0,8. Četvrta zona je 11-13 bodova koeficijent je 0,7. Peta zona je 8-10 bodova koeficijent 0,6. Šesta zona je od 1-7 bodova koeficijent 0,5. Navedeno je iznimka od navedenih kriterija, a to su naselja Lepšić, Prerovec i Prečno koji se svrstavaju u 6. zonu. Naselje Tarno, ne plaća se komunalna naknada zbog smještaja odlagališta u tom naselju.

Članak 2 ove izmjene Odluke kaže da sve odluke iz čl. 1 ostaju ne izmjenjene. Članak 3 kaže da će se ova odluka primjenjivat od 1.1.2016. godine, a do početka primjene primjenjivat će se čl 13 Odluke o komunalnoj naknadi, Službeni glasnik br 10/14.

g. Željko Pongrac - želi naglasiti da su u kreiranju ove Odluke učestvovali svi. Svi vijećnici su dobili materijale, uputili svoje sugestije i temeljem toga se pokušalo napraviti kvalitetnija i poštenija Odluka o komunalnoj naknadi gdje se uvažilo niz kriterija.

g. Tomislav Cuvaj - imao bi pitanje u vezi Ulice Milke Trnine, nastavka preko potoka Žeravinec. Vidi da je koeficijent 1, a tamo nema ni kanalizacije ni javne rasvjete.

g. Željko Pongrac - napominje da se za sada primjenjuje stari čl. 13, do 1.1.16, a do onda će izaći povjerenstva na teren koja će za svaku ulicu i za svaki kućni broj odrediti nove kriterije i svrstat će se sukladno bodovima.

g. Ilija Krištić - želi se javno zahvaliti Predsjedniku Gradskog vijeća na ovakvom načinu rada, a naročito na uvaženim primjedbama posebno za Prečno, Prerovec i Lepšić, da ostanu u 6. kategoriji radi svog položaja, jer bez obzira što imaju širu cestu, nikako ne bi mogli spadati kao neka ulica u Ivanić-Gradu. Zahvaljuje što su se dvije zadnje Odluke donosile u skladu s dogovorom, primjedbama i na tome što su svi imali mogućnost učestvovanja.

g. Željko Pongrac - napominje da će se i u budućnosti ovakve strateške odluke donositi na taj način.

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je jednoglasno donesena sljedeća

**ODLUKA**

**o izmjenama Odluke o komunalnoj naknadi**

Odluka prileže zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Milivoj Maršić - radi se o Poduzetničkoj zoni Ivanić-sjever, Zona 6 izgrađena je prometnica koja vodi do nekretnine koje su u vlasništvu Grada Ivanić-Grada i predmet su javnog natječaja koji je u tijeku, te vode dalje do nekretnina u vlasništvu trgovačkog društva Hidroizolacija Katran koje je na kraju te ceste. Kako bi prometnica stekla status javnog dobra nužno je ishodit uporabnu dozvolu i knjižiti je u zemljišne knjige kao vlasništvo Ivanić-Grada, a sve u skladu sa Zakonom o cestama. U postupku ishođenja uporabne dozvole jedan od preduvjeta je uskladiti imovinsko-pravne odnose sa Republikom Hrvatskom, odnosno zatraženo je od Državnog ureda za upravljanje imovinom darovanje Ivanić-Gradu nekretnine koje su dio te prometnice, a u vlasništvu su Republike Hrvatske. Donošenjem ove Odluke Grad Ivanić-Grad će ispuniti jedan od preduvjeta za okončanje postupka darovanja.

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je jednoglasno donesena sljedeća

**ODLUKA
o proglašenju statusa javnog dobra u općoj uporabi - nerazvrstane ceste**

Odluka prileže zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Milivoj Maršić - ukratko će obrazložit, detaljnije je precizirano u samoj Odluci. Dakle, propisuju se postupci i načini obavljanja premještanja i blokiranja nepropisno zaustavljenih i parkiranih vozila, te njihovo čuvanje na za to predviđeno mjesto. Kod izrade te Odluke bila je suradnja Gradske službi i Policijske uprave Zagrebačke i u samoj Odluci su jasnije određene ovlasti komunalnog redara, prometnog redara i policijskog službenika prilikom provedbe navedene Odluke.

g. Željko Pongrac - navodi da je Ivanić-Grad prvi u Zagrebačkoj županiji koji je van Grada Zagreba donio takvu Odluku, u suradnji s Policijskom upravom Zagrebačkom, koji su izdali suglasnost na naše traženje.

Prije pristupanja glasovanju utvrđeno je da je sjednici Gradskog vijeća prisutno 13

vijećnika.

Provedenim glasovanjem konstatirano je da je jednoglasno donesena sljedeća

**ODLUKA
o načinu i postupcima premještanja, blokiranja i čuvanja nepropisno zaustavljenih i parkiranih vozila na području Grada Ivanić-Grada**

Odluka prileže zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

1. **TOČKA**

g. Milivoj Maršić - navodi da Zakon o zaštiti od požara, Zakon o šumama i prateći pravilnici propisali su jedinicama lokalne samouprave mjere u sprječavanju požara, te uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru. Prava, obaveze i odgovornosti utvrđene prijedlogom ove Odluke odnosi se na vlasnike, odnosno neposredne korisnike poljoprivrednog zemljišta koji nisu vlasnici, a vrše spaljivanje korova i drugog zapaljivog materijala na otvorenom prostoru. Poljoprivredni i drugi otpaci mogu se spaljivati osim u vrijeme žetve žitarica i uljane repice dok radovi u žetvi i žetvenih ostataka ne završe pod sljedećim uvjetima:

1. da se prije početka spaljivanja površina na kojoj se obavlja spaljivanje izolira od ostalih površina na način da se izore najmanje tri metra kako bi se onemogućilo širenje požara ili izolaciju izvršiti na neki drugi način,
2. da su vremenske prilike pogodne za spaljivanje, bez vjetra, a za vrijeme spaljivanja izvršitelj ovih radova dužan je osigurati stalno prisustvo punoljetnih osoba sposobnih za gašenje požara,
3. spaljivanje se ne smije obavljati na udaljenosti manjoj od 100 metara od stogova slame i sijena i drugih objekata u kojima je uskladišteno sijeno, slama i drugi zapaljivi materijal, te 30 m od stambenih objekata i prometnica (osim zemljanih putova),
4. spaljivanje se ne smije obavljati na trasama elektroenergetskih vodova,
5. spaljivanje se ne smije obavljati na udaljenosti manjoj od 200 metara od ruba šumskih površina ili površina pod poljoprivrednim kulturama ako su iste u fazi zriobe ili žetve,
6. potrebno je poduzeti i ostale preventivne mjere prema specifičnosti situacije, a u cilju sprečavanja nastanka i širenja požara.

Apsolutno je zabranjeno spaljivanje poljoprivrednog otpada i korova:

1. za vrijeme jakog vjetra i noću,
2. u vrijeme od 19,00 do 05,00 sati tijekom cijele godine, noćni sati
3. za vrijeme sezone žetve i zriobe poljoprivrednih kultura,
4. od 01. lipnja do 15. rujna tekuće godine

U slučaju požarnih opasnosti daje se posebne ovlasti Gradonačelniku da može donijeti posebnu Odluku o zabrani spaljivanja poljoprivrednog i drugog otpada u razdoblju od 16. rujna do 31. svibnja, te o istoj zabrani pravovremeno obavijestiti javnost putem medija i službene internet stranice Grada Ivanić-Grada.

Spaljivanje poljoprivrednog i drugog otpada pod poljoprivrednim kulturama na površinama većim od 0,5 ha i površinama koje su na udaljenosti najmanje 200 metara od šumskih površina obavezno se mora prijaviti Vatrogasnoj postrojbi Grada Ivanić-Grada.

Daljnjim člancima se propisuje sadržaj i rokovi prijave, ali i davanje odobrenja od strane Vatrogasne postrojbe.

Nadzor nad provedbom mjera utvrđenih ovom Odlukom obavljat će Ministarstvo unutarnjih poslova RH, Policijska uprava Zagrebačka, Sektor upravnih i inspekcijskih poslova, Inspektorat unutarnjih poslova, Inspekcija za zaštitu od požara i Poljoprivredna inspekcija Ministarstva poljoprivrede.

U nadzoru sudjeluju i ovlašteni djelatnici pravnih osoba koje upravljaju i gospodare šumama, ovlaštene osobe vatrogasnih postrojbi i komunalni redar Grada Ivanić-Grada, a u smislu dojave o nastalom požaru, šteti i povredi odredaba ove Odluke, te prikupljanju podataka o identitetu osoba koje su izvršile povredu propisanih mjera.

Također su propisane kaznene odredbe za osobe koje budu postupale protivno odredbama ove Odluke.

Prije pristupanja glasovanju utvrđeno je da je sjednici Gradskog vijeća prisutno 12

vijećnika.

Provedenim glasovanjem konstatirano je da je jednoglasno donesena sljedeća

**ODLUKA
o uvjetima i načinu spaljivanja poljoprivrednog i drugog gorivog otpada biljnog porijekla na otvorenom prostoru u Gradu Ivanić-Gradu**

Odluka prileže zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

1. **TOČKA**

g. Milivoj Maršić - takva Odluka do sada nije bila adekvatno regulirana, tako da se ovom Odlukom detaljnije uređuje prodaja na način da se propisuje da je za obavljanje te djelatnosti na području Grada potrebno Odobrenje nadležnog upravnog odjela, u ovom slučaju Upravnog odjela za gospodarstvo, komunalno gospodarstvo i prostorno planiranje, a uz zahtjev se prilaže određena dokumentacija. Prodaja putem pokretnih prodavaonica se može obavljati isključivo u vremenu od 6,00 do 13,00 sati svakog dana i to u svim naseljima Grada ako u istima nije smještena prodavaonica za prodaju iste vrste robe koja se planira prodavati. Kao iznimka predlaže se da se pekarski proizvodi mogu prodavati putem pokretnih prodavaonica u svim naseljima na području Ivanić-Grada. Fizičke, odnosno pravne osobe kojima bude odobrena prodaja robe dužni su Gradu Ivanić-Gradu platiti godišnju naknadu u iznosu od 2.500 kuna.

Do sada nije to bilo regulirano, bilo je primjedaba da se onima kojima plaćaju poreze i doprinose, nekontroliranim prodajama oduzima prihod i dobit. Ovom Odlukom se to stavlja pod kontrolu.

Prije pristupanja glasovanju utvrđeno je da je sjednici Gradskog vijeća prisutno 12

vijećnika.

Provedenim glasovanjem konstatirano je da je jednoglasno donesena sljedeća

**ODLUKA
o izmjeni i dopuni Odluke o prodaji robe izvan prodavaonica na području Grada Ivanić-Grada**

Odluka prileže zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća

**11. TOČKA**

Pod točkom razno nije bilo pitanja ni prijedloga.

g. Željko Pongrac- napominje da će na sljedećoj sjednici Gradskog vijeća biti tematska točka Županijski centar za gospodarenje otpadom.

Sjednica Gradskog vijeća Grada Ivanić-Grada dovršena je u 18,40 sati.

Zapisnik sastavila Predsjednik Gradskog vijeća

Sanja Mladiček Željko Pongrac, pravnik kriminalist